Predkladacia správa

Návrh zákona, ktorým sa mení zákon č. 434/2010 Z. z. o poskytovaní dotácií v pôsobnosti Ministerstva kultúry Slovenskej republiky v znení neskorších predpisov a ktorým sa menia a dopĺňajú niektoré zákony sa predkladá ako iniciatívny materiál a bol vypracovaný na plnenie záväzkov vlády z Programového vyhlásenia vlády Slovenskej republiky.

Návrh zákona v čl. I upravuje účely, na ktoré môže Ministerstvo kultúry Slovenskej republiky poskytnúť v príslušnom rozpočtovom roku dotáciu zo štátneho rozpočtu. Podľa návrhu novej právnej úpravy bude Ministerstvo kultúry Slovenskej republiky poskytovať dotáciu zo štátneho rozpočtu na účel 
-	ochrana, obnova a rozvoj kultúrneho dedičstva v oblasti pamiatkového fondu,
-	kultúrna aktivita osôb so zdravotným postihnutím alebo inak znevýhodnených skupín obyvateľstva,
-	sprístupňovania kultúrnych hodnôt žiakom základných škôl, žiakom stredných škôl a pedagogickým zamestnancom základných škôl a stredných škôl.
Táto zmena súvisí s tým, že na základe zákona č. 284/2014 Z. z. bol zriadený Fond na podporu umenia a podľa predmetného zákona vykonávanie činnosti poskytovania finančných prostriedkov z rozpočtu Fondu na podporu umenia (podpora umeleckých aktivít, kultúry a kreatívneho priemyslu) patrí do jeho vecnej pôsobnosti. 
Článok II návrhu zákona bol vypracovaný v spolupráci so Slovenskou koalíciou pre kultúrnu diverzitu a bol prerokovaný v dočasnej pracovnej skupine pre štatút umelca zriadenej pri Rade vlády pre kultúru.  
V návrhu sa vymedzuje pojem profesionálny umelec v slobodnom povolaní a upravujú sa podmienky evidencie profesionálnych umelcov. Evidencia nie je povinná a nie je podmienkou vykonávania umeleckej činnosti. Avšak zápisom v evidencii profesionálnych umelcov v slobodnom povolaní získava umelec status profesionálneho umelca, čo môže byť v budúcnosti podmienkou pre udelenie rôznych bonusov pre umelcov. Navrhuje sa, aby evidenciu slobodných umelcov viedol novozriadený Fond na podporu umenia. O zápise do evidencie rozhodne riaditeľ fondu na základe odporučenia odbornej komisie, zloženej z externých odborníkov z príslušného žánru umeleckej činnosti, ktorá preskúma podmienky zápisu do evidencie. Týchto odborníkov nominujú profesionálne umelecké združenia. 

Návrh zákona v čl. III dopĺňa zákon č. 213/1997 Z. z. o neziskových organizáciách poskytujúcich všeobecne prospešné služby v znení neskorších predpisov vytvára legislatívny priestor na možnosť poskytnúť neziskovej organizácii finančnú podporu z rozpočtu jej zakladateľa na prevádzkovú činnosť vo forme príspevku zakladateľa. Podľa doterajšej právnej úpravy zákona č. 213/1997 Z. z. o neziskových organizáciách poskytujúcich všeobecne prospešné služby v znení neskorších predpisov nemožno z dotácií zo štátneho rozpočtu, rozpočtu štátneho fondu a rozpočtu obce uhrádzať výdavky (náklady) na správu neziskovej organizácie. 
Návrh zákona podľa priloženej doložky vplyvov predpokladá negatívny vplyv na rozpočet verejnej správy, nepredpokladá negatívny vplyv na sociálne, na životné prostredie ani na podnikateľské prostredie a bude mať pozitívny vplyv na informatizáciu spoločnosti.
Návrh zákona je v súlade s Ústavou Slovenskej republiky, ústavnými zákonmi, zákonmi a ostatnými všeobecne záväznými právnymi predpismi, ako aj s medzinárodnými zmluvami a medzinárodnými dokumentmi, ktorými je Slovenská republika viazaná. Predložený návrh zákona je v súlade s právom Európskej únie.
Tento návrh zákona  nie je predmetom vnútrokomunitárneho pripomienkového konania. 
Súčasťou predkladaného materiálu je aj vyhodnotenie medzirezortného pripomienkového konania. V rámci medzirezortného pripomienkového konania bolo od 52 subjektov celkovo vznesených 274 pripomienok, z toho 135 obyčajných a 139 zásadných. Verejnosť vzniesla celkovo 58 pripomienok, z ktorých boli všetky obyčajné. Pripomienky verejnosti nevykazovali charakter hromadnej pripomienky, pritom väčší počet pripomienok bol obsahovo totožný. 

Z celkového počtu 274 pripomienok bolo akceptovaných 17 pripomienok (3 zásadné), čiastočne akceptovaných bolo 100 pripomienok (61 zásadných). Neakceptovaných ostalo 156 pripomienok, z toho 75 zásadných. 

Návrh zákona sa predkladá na rokovanie Legislatívnej rady Slovenskej republiky s rozpormi, ktoré sa nepodarilo odstrániť v rámci rozporového konania, ktoré sa uskutočnilo dňa 13.07.2015 so Žilinským samosprávnym krajom, ktorý ako jediný zo samosprávnych krajov uplatnil zásadné pripomienky v súlade s Legislatívnymi pravidlami vlády Slovenskej republiky (čl. 14 ods. 4).
Účinnosť zákona sa navrhuje od 1. novembra 2015 okrem čl. I a II, kde sa navrhuje účinnosť 1. januára 2016.